代人上師垣生辰三首  其一
作者：仲并
朝代：宋

paragraphs: 玉带金魚衮繡光，維垣一旦侍君王。
垂紳廟堂調玉燭，能使天公時雨暘。
疇昔干戈歲屢歉，於今萬室盈倉箱。
天心人意若相語，問公何以迴穹蒼。
天惡人心二三德，公惟一德妙贊襄。
夜半熟視璿霄象，紫微列宿相熒煌。
甘露醴泉不足瑞，但欲歲歲占農祥。
物阜人嬉了無事，斯民擊壤君垂裳。
時時公亦憩傑閣，萬物欣欣春晝長。
當時尹躬似今日，但欠昭回雲漢章。